./data/phi0474/phi017/phi0474.phi017.perseus-lat2.xml
M. Tullius Cicero
namque, ut opinor, Asia vestra constat ex Phrygia, Mysia, Caria,					Lydia  Vtrum igitur nostrum est an vestrum hoc proverbium, 'Phrygem plagis fieri					solere meliorem'? quid? de tota Caria nonne hoc vestra voce volgatum					est, 'si quid cum periculo experiri velis, in care id potissimum esse					faciendum'? quid porro in Graeco sermone tam tritum atque celebratum					est quam, si quis despicatui ducitur, ut 'Mysorum ultimus' esse dicatur?						nam quid ego dicam de Lydia? quis umquam Graecus					comoediam scripsit in qua servus primarum partium non Lydus esset?						quam ob rem quae vobis fit iniuria, si statuimus vestro nobis					iudicio standum esse de vobis?